Polisievrou pleit vir ligte vonnis ná verhouding met bendelidAlicia Beeming. Foto: Facebook via ANA. ŉ Voormalige lid van die Port Elizabeth-polisie se bendetaakspan, wat skuldig bevind is op aanklag van regsverydeling, het Woensdag haarself in die plaaslike landdroshof verteenwoordig aangesien sy nie ŉ prokureur kan bekostig nie, maar ook nie vir regshulp kwalifiseer nie. Alicia Beeming het in ŉ laat stadium van haar saak van haar regsverteenwoordiger afstand gedoen. Sy het vandag self ter versagtende omstandighede getuig dat sy nie verdien om tronk toe te gaan nie, aangesien sy skuldig gepleit het en nie die hof se tyd gemors het nie. Sy het die hof gevra om haar genadig te wees en gesê sy het drie kinders vir wie sy moet sorg en dat sy nie onderhoudgeld vir hulle ontvang nie. Beeming het ook beweer dat haar kinders by die skool geboelie word. Sy het gesê al waaroor sy omgee, is haar kinders. Adv. Rafik Ahmed, die staatsaanklaer, het egter haar bewering betwis en aan die hof ‘n uitgawestaat getoon waarop aangedui word dat Beeming maandeliks R4100 vir onderhoud van haar kinders ontvang. Ahmed het ook gesê die pa van die kinders is gewillig om na die kinders te kyk indien Beeming tronkstraf opgelê word. Die staat het die hof versoek om Beeming drie tot vyf jaar tronkstraf op te lê. Ahmed het aangevoer dat Beeming se oortreding ernstig is aangesien sy die gemeenskap se vertroue verbreek het. Hy het na getuienis verwys waarin daar gesê is Beeming se aksies het die polisie se bende-eenheid direk en erg negatief beïnvloed. Beeming het gesukkel om die trane te keer toe sy aan die hof gesê het sy het reeds deur ŉ departementele verhoor gegaan. Sy het die media blameer dat hulle haar as die “bose een” uitmaak. Alicia Beeming het in Augustus 2017 skuld beken op aanklag van dwarsboming van die gereg. Sy het stilgebly oor die doen en late van ŉ berugte bendelid wat op die ou end toe haar geheime minnaar was. Sy het haar verhouding met Hans Jordaan, ŉ bendelid met ŉ hoë rang, geheim gehou terwyl sy ŉ aktiewe spesialisbeampte was wat bendeaktiwiteite in Port Elizabeth se noordelike omgewings ondersoek het. Beeming is ná ŉ interne dissiplinêre verhoor teruggestuur na Motherwell-polisiestasie, waar sy oorspronklik werksaam was. Sy werk in die eenheid vir gesinsgeweld, kinderbeskerming en seksuele oortredings. Sy is tydens die interne tugverhoor skuldig bevind en moes ŉ boete van R2 400 betaal. Sy is ook gewaarsku dat sy afgedank sal word as sy binne ses maande skuldig bevind sou word aan ŉ soortgelyke oortreding. Sy is verlede jaar tot die rang van sersant bevorder. Beeming het in April 2014 by die bende-eenheid aangesluit en sedert sy in 2016 in hegtenis geneem is, is al die sake wat sy by die eenheid ondersoek het, teruggetrek. Landdros Onke Myataza sal haar op 14 Maart vonnis.